G’n som te ‘Thai’ vir Janco | Netwerk24
G’n som te ‘Thai’ vir Janco
Deur Martinette Hay 11 Desember 2019 06:01
Janco BothaFoto: Verskaf
Janco Botha (10), ’n gr. 4-leerling aan die Laerskool Jordania in Bethlehem, is een van 12 leerlinge wat gekies is om Suid-Afrika met wiskunde in Thailand te verteenwoordig.
Hy neem wiskundeklasse by A+ Students-Bethlehem en gaan op 22 Desember aan die Pan-Pacific Abacus and Mental Arithmetic Association (PAMA) se kompetisie deelneem waar leerlinge van 23 lande met mekaar meeding.
Dit is die derde jaar wat Janco vir die Suid-Afrikaanse span gekies word. Leerlinge wat deel vorm van die span, moes aan die streekkompetisie deelneem om vir die nasionale span gekies te word.
“By die nasionale kompetisie word die Suid-Afrikaanse PAMA-span gekies”, sê Zelda Jacobs, bedryfsreghouer van A+ Students-Bethlehem.
Volgens Aldo Botha, sy pa, stel Janco al van kleins af belang in wiskunde. Hy het vyf jaar gelede reeds by A+ Students aangesluit en geniet dit om somme te maak.
“Hy is van kleins af baie skerp en kon al vlot lees op die ouderdom van vyf,” sê Botha.
Janco geniet dit om te lees en is ook by krieket en rugby betrokke.
“Ons is baie trots op hom en wens hom alle sterkte toe vir die kompetisie wat voorlê,” sê Botha.
Jacobs sê die kompetisie in Thailand behels ses vraestelle. Hulle sal eers drie vraestelle met die hulp van ’n abakus voltooi waarvoor hulle ses minute vir elkeen kry. Die volgende drie vraestelle is Anzan-vraestelle, wat met hoofrekene gedoen moet word. Hiervoor kry hulle twee minute vir elke vraestel.
“Dankie aan elkeen se bydrae wat dit vir my moontlik maak om Thailand toe te kan gaan,” het Janco gesê.
“ Hy is van kleins af baie skerp en kon al vlot lees op die ouderdom van vyf. - Aldo Botha